**SUOMEN VERISUONIKIRURGINEN YHDISTYS**

**FÖRENINGEN FÖR KÄRLKIRURGI I FINLAND**

**FINNISH SOCIETY FÖR VASCULAR SURGERY**

SÄÄNNÖT

Nimi ja kotipaikka

1 § Yhdistyksen nimi on Suomen Verisuonikirurginen yhdistys ry,

 Föreningen för Kärlkirurgi i Finland.

 Yhdistyksen kotipaikka on Helsinki.

Kieli

2 § Yhdistyksen kielet ovat suomi ja ruotsi.

Tarkoitus

3 § Yhdistyksen tarkoituksena on verisuonikirurgisen toiminnan edellytysten, tiedon, taidon, koulutuksen ja tutkimuksen edistäminen Suomessa. Tarkoituksensa toteuttamiseksi yhdistys järjestää kokouksia ja esitelmätilaisuuksia, osallistuu kansainväliseen verisuonikirurgiseen toimintaan, harjoittaa tiedotus- ja alaansa liittyvää julkaisutoimintaa, antaa alaa ja sen harjoittamista koskevia lausuntoja sekä käyttää muita edellisiin verrattavia toimintamuotoja.

Jäsenet

4 § Yhdistyksen varsinaiseksi jäseneksi voi liittyä Suomessa laillistettu lääkäri, joka toimii verisuonikirurgian alalla tai haluaa edistää yhdistyksen tavoitteita. Jäsenyyden hyväksyy hallitus sille toimitetun kirjallisen anomuksen perusteella**.** Kunniajäseniksi yhdistyskokous voi hallituksen esityksestä kutsua henkilöitä, jotka toiminnallaan merkittävällä tavalla ovat edistäneet yhdistyksen tavoitteita. Varsinaiset jäsenet suorittavat vuotuisen jäsenmaksun, jonka suuruuden määrää vuosikokous. Kunniajäsenet ovat vapaita jäsenmaksuista.

 Kannattajajäseniksi yhdistys voi hyväksyä yrityksiä ja muita oikeuskelpoisia yhteisöjä, joiden toiminta läheisesti liittyy verisuonikirurgian alaan ja jotka haluavat tukea yhdistyksen tavoitteita. Hallitus hyväksyy kannattajajäsenet sekä määrää vuosittain kannattajajäsenen jäsenmaksun.

 Jäsen voi erota yhdistyksestä ilmoittamalla siitä kirjallisesti hallitukselle tai sen puheenjohtajalle tai ilmoittamalla erosta yhdistyskokouksessa, jolloin asiasta on tehtävä maininta kokouksen pöytäkirjaan. Jäsen voidaan myös katsoa eronneeksi yhdistyksestä, mikäli hän muistutuksesta huolimatta on jättänyt jäsenmaksunsa maksamatta kahtena perättäisenä toimintakautena.

 Jäsen voidaan hallituksen esityksestä erottaa yhdistyksestä, jos hän on syyllistynyt tekoon, joka sotii hyviä tapoja vastaan, tai ei ole noudattanut yhdistyksen sääntöjä ja päätöksiä. Asia ratkaistaan yhdistyksen vuosikokouksessa ja erottamiseen vaaditaan vähintään neljän viidesosan (4/5) äänten enemmistö laskettuna äänestyksessä annetuista äänistä.

Tili- ja toimintakausi

5 § Yhdistyksen tili- ja toimintakausi alkaa syyskuun 1. päivänä ja päättyy elokuun 31. päivänä. Tilinpäätös on toimitettava tilintarkastajille tilikautta seuraavana vuonna vähintään 4 viikkoa ennen yhdistyksen vuosikokousta ja tilintarkastajien on annettava lausuntonsa sekä kirjallinen tilintarkastuskertomus hallitukselle kahden viikon sisällä.

Yhdistyskokous

6 § Yhdistyskokous on yhdistyksen päättävä elin. Yhdistyksen vuosikokous pidetään vuosittain loka-marraskuussa hallituksen ilmoittamana aikana ja sen määräämässä paikassa. Yhdistyksen vuosikokouksen lisäksi hallitus voi kutsua koolle ylimääräisen yhdistyskokouksen käsittelemään yhdistyksen toiminnalle tärkeitä asioita. Ylimääräinen yhdistyskokous on myös pidettävä, mikäli yksi kymmenesosa (1/10) yhdistyksen äänioikeutetuista jäsenistä sitä kirjallisesti hallitukselta vaatii.

 Hallitus kutsuu yhdistyskokouksen koolle jäsenkirjeellä, joka on lähetettävä jäsenelle hänen yhdistykselle ilmoittamaan osoitteeseen viimeistään 30 päivää ennen kokousta. Kutsusta tulee ilmetä kokouksessa käsiteltävät asiat. Yhdistyskokouksessa jokaisella läsnä olevalla varsinaisella jäsenellä on käytettävissään yksi ääni. Kunniajäsenillä sekä kannattajajäsenillä on läsnäolo- ja puheoikeus. Lisäksi kokous voi myöntää läsnäolo- ja puheoikeuden muille tarpeellisiksi katsomilleen tahoille. Yhdistyskokouksessa puhetta johtaa hallituksen puheenjohtaja ja hänen ollessaan estyneenä kokouksen valitsema henkilö.

 Päätöksenteko yhdistyskokouksessa tapahtuu yksinkertaisella enemmistöllä, lukuun ottamatta §§12 ja 13 määräämissä asioissa. Äänten mennessä tasan äänestyksessä kokouksen puheenjohtajan ääni ratkaisee, paitsi henkilövaaleissa, joissa vaalin ratkaisee arpa.

7 § Yhdistyksen vuosikokous

 Vuosikokouksessa esitetään

1. edellisen toimintakauden vuosikertomus ja tilinpäätös, joka käsittää tuloslaskelman ja taseen
2. toiminnantarkastajien kertomus

Vuosikokouksessa päätetään

1. vuosikertomuksen ja tilinpäätöksen vahvistamisesta
2. vastuuvapaudesta hallitukselle

Vuosikokouksessa valitaan

1. uudet hallituksen jäsenet erovuoroisten tilalle
2. hallituksen puheenjohtaja hallituksen jäsenten keskuudesta
3. kaksi toiminnantarkastajaa ja kaksi varatoiminnantarkastajaa

Vuosikokouksessa vahvistetaan tulevan kauden

1. toimintasuunnitelma
2. varsinaisten jäsenten jäsenmaksu ja talousarvio

Vuosikokouksessa käsitellään

1. muut hallituksen kokoukselle tuomat tai muuten esille tulleet asiat

Hallitus

8 § Yhdistyksen toiminnasta yhdistyskokousten välillä vastaa yhdistyksen hallitus. Hallitukseen kuuluu seitsemän jäsentä. Hallituksen jäsenten toimikausi on 2 vuotta niin, että erovuorossa on joka vuosi 3 jäsentä. Erovuoron ratkaisee ensimmäisellä kaudella arpa.

 Hallitus valitsee keskuudestaan varapuheenjohtajan ja sihteerin sekä nimeää varainhoitajan.

 Hallituksen kutsuu koolle ja puhetta johtaa puheenjohtaja ja hänen estyneenä ollessa varapuheenjohtaja.

 Kutsu kokoukseen on toimitettava jokaiselle hallituksen jäsenelle vähintään 8 päivää ennen kokousta, ellei asian kiireellisyys muuta vaadi ja kaikki hallituksen jäsenet hyväksyvät menettelyn.

 Hallitus on päätösvaltainen, kun vähintään puolet jäsenistä on läsnä kokouksessa, heidän joukossaan puheenjohtaja tai varapuheenjohtaja. Jos hallituksen äänestyksessä äänet menevät tasan, puheenjohtajan ääni ratkaisee.

9 § Hallituksen tehtävä on hoitaa yhdistyksen asioita ja edustaa sitä. Hallitus voi harkintansa mukaan asettaa työryhmiä avukseen määrättyjä tehtäviä varten, järjestää tilaisuuksia ja tehdä aloitteita yhdistyksen toiminnan edistämiseksi sekä tarpeen mukaan kutsua asiantuntijoita kokouksiin.

Nimenkirjoitusoikeus

10 § Yhdistyksen nimen kirjoittavat puheenjohtaja, varapuheenjohtaja tai sihteeri.

Lahjoituksen ja rahan kerääminen

11 § Yhdistyksellä on oikeus ottaa vastaan lahjoituksia ja testamentteja. Yhdistys voi järjestää huvi- ja juhlatilaisuuksia sekä alaan kuuluvia näyttelyitä yhdistyksen toiminnan rahoittamiseksi.

Sääntöjen muutos

12 § Yhdistyksen sääntöjen muutoksesta päätetään yhdistyskokouksessa vähintään kahden kolmasosan (2/3) enemmistöllä annetuista äänistä. Sääntöjen muutosehdotus on toimitettava jäsenille kutsun yhteydessä.

Yhdistyksen purkaminen

13 § Yhdistyksen purkamisesta päätetään kahdessa, vähintään kahden kuukauden välein pidettävässä yhdistyskokouksessa, joista toisen tulee olla yhdistyksen vuosikokous. Ehdotus purkamisesta tulee sisältyä kokouskutsuun. Päätös purkamisesta on kummassakin kokouksessa tehtävä kolmen neljänneksen (3/4) enemmistöllä äänestyksessä annetuista äänistä. Jos yhdistys purkautuu, on ne yhdistyksen varat, jotka ovat kertyneet määrättyjä erikoistarkoituksia varten käytettävä annettujen määräysten mukaisesti. Yhdistyksen muut varat tulee käyttää verisuonikirurgian edistämiseen.

 Nämä päivitetyt säännöt on hyväksytty yhdistyksen vuosikokouksessa Helsingin Messukeskuksessa 16.11.2016

Harri Hakovirta Tiia Kukkonen

 kokouksen puheenjohtaja sihteeri

 Eija Saimanen Jukka Saarinen

 pöytäkirjan tarkastaja pöytäkirjan tarkastaja